O‘zbekiston Respublikasi Prezidenti Sh.M.Mirziyoyev va Rossiya Federatsiyasi Prezidenti V.V.Putinning qoʻshma bayonoti

06.04.2017
O‘zbekiston Respublikasi Prezidenti Shavkat Mirziyoyev Rossiya Federatsiyasi Prezidenti Vladimir Putinning taklifiga binoan 2017-yil 4-5-aprel kunlari davlat tashrifi bilan Rossiya Federatsiyasida boʻldi.
An’anaviy doʻstona, ishonch va konstruktiv muhitda oʻtgan muzokaralarda Prezidentlar O‘zbekiston Respublikasi va Rossiya Federatsiyasi oʻrtasidagi keng qamrovli hamkorlikning holati hamda uni rivojlantirish istiqbollarini muhokama qildilar, teng huquqlilik, oʻzaro hurmat va bir-birlarining manfaatlarini hisobga olish prinsiplariga asoslangan davlatlararo muloqotning yuqori darajada ekanligini tasdiqladilar. 


Shavkat Mirziyoyev va Vladimir Putin ikki tomonlama munosabatlarni sifat jihatidan yangi darajada rivojlanishiga imkon beradigan 2004-yil 16-iyunda imzolangan O‘zbekiston Respublikasi bilan Rossiya Federatsiyasi oʻrtasida strategik sheriklik toʻgʻrisidagi shartnoma, 2005-yil 14-noyabrda imzolangan O‘zbekiston Respublikasi bilan Rossiya Federatsiyasi oʻrtasida ittifoqchilik munosabatlari toʻgʻrisidagi shartnoma hamda 2012-yil 4-iyunda imzolangan O‘zbekiston Respublikasi bilan Rossiya Federatsiyasi oʻrtasida strategik sheriklikni chuqurlashtirish toʻgʻrisidagi deklaratsiyani amalga oshirishning dolzarbligini tasdiqladilar. 


Prezidentlar O‘zbekiston Respublikasi va Rossiya Federatsiyasining oʻzaro manfaatli savdo-iqtisodiy va investitsiyaviy hamkorligi bunday munosabatlarning muhim tarkibiy qismi ekanligini ta’kidladilar. Davlat rahbarlari ikki tomonlama savdo aylanmasini, eng avvalo, yuqori darajada qayta ishlangan mahsulotlar va ikkala tomon uchun qiziqish uygʻotadigan boshqa tovarlarni oʻzaro yetkazib berishni kengaytirish hisobiga keskin oshirishni ta’minlash kabi faoliyatga yoʻnaltirilgan O‘zbekiston Respublikasi bilan Rossiya Federatsiyasi oʻrtasida iqtisodiy hamkorlik boʻyicha Hukumatlararo komissiya faoliyatini yuqori baholadilar. 


Prezidentlar O‘zbekiston meva-sabzavot mahsulotlarini Rossiya bozorlariga, shu jumladan, «yashil yoʻlak» tizimini joriy qilish orqali yetkazib berishni kengaytirish uchun qulay shart-sharoitlar yaratish maqsadida hamkorlikning muvaffaqiyatli rivojini mamnuniyat bilan qayd etdilar. 


Prezidentlar ikki mamlakat mintaqalari oʻrtasida savdo-iqtisodiy, investitsiyaviy va madaniy-gumanitar hamkorlikni jadallashtirish uchun Mintaqalararo hamkorlikka koʻmaklashish toʻgʻrisida bitim imzolanishining ahamiyatini ta’kidladilar. 


Ikki mamlakat oʻrtasida turistik almashinuvni kengaytirish istiqbollari qayd etildi. Shavkat Mirziyoyev va Vladimir Putin Turizm sohasida hamkorlikni rivojlantirish toʻgʻrisida bitimning imzolanishi ikki mamlakat turistik salohiyatidan yanada toʻliqroq foydalanishga, turizm sanoati subyektlari oʻrtasida uzoq muddatli sheriklik aloqalarini oʻrnatishga, shuningdek, O‘zbekiston Respublikasi va Rossiya Federatsiyasi xalqlari oʻrtasida doʻstlik va oʻzaro hurmatni yanada mustahkamlashga xizmat qilishini tasdiqladilar. Havo transporti sohasida hamkorlikni yanada mustahkamlash ikki mamlakat oʻrtasida turistik va gumanitar almashinuvni rivojlantirishga koʻmaklashishi e’tirof etildi. 


Prezidentlar tashqi bozorlarga eng qisqa va samarali chiqishni ta’minlovchi transport va tranzit yoʻlaklarini rivojlantirish sohasidagi ikki tomonlama hamkorlikning ustuvor xususiyatini qayd etdilar. O‘zbekiston Respublikasi va Rossiya Federatsiyasi temir yoʻllari ishtirokida tashqi savdo yuklarini tashishda raqobatbardosh tariflarni shakllantirish masalalari boʻyicha izchil hamkorlik qilish amaldagi transport yoʻlaklarini samarali ish yuklamasi bilan ta’minlashga imkon yaratishi ta’kidlandi. 


Shavkat Mirziyoyev va Vladimir Putin neft va gaz sohasida oʻzaro manfaatli hamkorlikni yanada rivojlantirishga intilishlarini bildirdilar. 


Davlat rahbarlari Rossiya Federatsiyasi hududida vaqtinchalik mehnat faoliyatini amalga oshirish uchun O‘zbekiston Respublikasi fuqarolarini tashkiliy asosda qabul qilish va jalb etish toʻgʻrisida bitim, shuningdek, Migratsiya sohasida vakolatli organlarning vakolatxonalarini oʻzaro ta’sis etish toʻgʻrisida bitim imzolanishining ahamiyatini yuqori baholadilar hamda migratsiya sohasida hamkorlikning xalqaro tan olingan shakllarini yanada rivojlantirishga koʻmaklashishga tayyor ekanliklarini bildirdilar. 


Prezidentlar sogʻliqni saqlash va tibbiy ta’lim sohasida, bunday faoliyatning muhim elementlari hisoblangan ikki mamlakatning ilgʻor tibbiy va ilmiy-tadqiqot markazlari oʻrtasida aloqalarni kengaytirish, mutaxassislarni tayyorlash va qayta tayyorlash dasturlarini amalga oshirish, tajriba almashish, shuningdek, O‘zbekistonda Rossiyaning yetakchi tibbiy markazlari filiallari va vakolatxonalarini tashkil etishda yaqin hamkorlik qilishga tayyor ekanliklarini ta’kidladilar. Shu munosabat bilan Sogʻliqni saqlash, tibbiy ta’lim va fan sohasida hamkorlik toʻgʻrisida bitim imzolanishini olqishladilar hamda bunday hamkorlik ikki davlat xalqlari oʻrtasida doʻstona munosabatlarni mustahkamlashga salmoqli hissa qoʻshishiga ishonch bildirdilar. 


Davlat rahbarlari ikki tomonlama madaniy-gumanitar hamkorlik rivojining izchil xususiyatini qayd etdilar hamda fan, ta’lim, sport, madaniyat, san’at va turizm sohasida aloqalarni faollashtirishdan oʻzaro manfaatdor ekanliklarini tasdiqladilar. Prezidentlar A.S.Pushkin nomidagi davlat tasviriy san’at muzeyida tashkil etilgan I.V.Savitskiy nomidagi davlat san’at muzeyi (Nukus shahri) fondidagi asarlarning birinchi sayyor koʻrgazmasini muhim madaniy tadbir sifatida baholadilar hamda 2017-yilda Rossiyada O‘zbekiston madaniyati kunlarini oʻtkazish toʻgʻrisida kelishib oldilar. 


Joriy yilda O‘zbekiston Respublikasi bilan Rossiya Federatsiyasi oʻrtasida diplomatik munosabatlar oʻrnatilganining 25-yilligini nishonlash doirasida konsertlar, foto va badiiy koʻrgazmalar hamda boshqa madaniy va ijtimoiy tadbirlarni tashkil etishga alohida e’tibor qaratiladi. 


Prezidentlar ikki tomonlama munosabatlarni mustahkamlashda, shuningdek, keng jamoatchilikni O‘zbekiston va Rossiya xalqlarining tarixi, madaniyati va an’analari bilan tanishtirishda O‘zbekiston va Rossiya davlat ommaviy axborot vositalarining muhim rolini qayd etdilar. 


Shavkat Mirziyoyev va Vladimir Putin aloqa va axborot texnologiyalari sohasida ikki tomonlama hamkorlikni rivojlantirish tarafdoridirlar. Bunda O‘zbekiston fuqarolariga davlat, mahalliy va boshqa xizmatlarni koʻrsatish samaradorligini oshirish uchun Rossiyaning elektron hukumat texnologiyalarini ishlab chiqish va joriy qilish sohasidagi salmoqli tajribasidan foydalanish mumkinligi qayd etildi. 


Rossiya Federatsiyasi Prezidenti O‘zbekiston Respublikasida millatlararo totuvlikni mustahkamlash, turli elatlarning tili, urf-odat va an’analarini asrash, rivojlantirish hamda kelajak avlodga yetkazish boʻyicha amalga oshirilayotgan siyosatni yuqori baholadi. Shu munosabat bilan O‘zbekiston Respublikasida rus tili hamda rus tilida ta’lim berish makonini saqlab qolish va qoʻllab-quvvatlashning ahamiyati qayd etildi. Davlat rahbarlari O‘zbekiston Respublikasida rus tili mutaxassislarini tayyorlash va qayta tayyorlash dasturlarini ta’minlash, shuningdek, Rossiya Federatsiyasi yetakchi oliy ta’lim muassasalarining filiallari tarmogʻini kengaytirish boʻyicha keyingi qadamlarni olqishladilar. Tomonlar bundan keyin ham ikki davlat oʻrtasidagi talabalar almashinuvini kengaytiradilar. 


Prezidentlar harbiy va harbiy-texnikaviy sohalardagi hamkorlikni yanada rivojlantirish, 2016-yil 29-noyabrda imzolangan O‘zbekiston Respublikasi bilan Rossiya Federatsiyasi oʻrtasida harbiy-texnikaviy hamkorlikni rivojlantirish toʻgʻrisidagi shartnoma hamda O‘zbekiston Respublikasi Mudofaa vazirligi bilan Rossiya Federatsiyasi Mudofaa vazirligi oʻrtasida 2017-yilga moʻljallangan ikki tomonlama hamkorlik dasturini amalga tatbiq etish tarafdoridirlar. 


Prezidentlar tomonlarni qiziqtirgan mintaqaviy va xalqaro kun tartibidagi dolzarb masalalar boʻyicha fikr almashdilar. 


Terrorizm, separatizm, ekstremizmning barcha shakllari, transmilliy uyushgan jinoyatchilik, narkotik vositalarni noqonuniy ishlab chiqarish va ularning muomalada boʻlishi, qurollar, aslaha va portlovchi moddalarning noqonuniy savdosi hamda noqonuniy migratsiyaga qarshi kurashish ikki mamlakat huquqni muhofaza qiluvchi organlari hamkorligining ustuvor vazifalaridan biri boʻlib qolishi qayd etildi. 


Davlat rahbarlari Birlashgan Millatlar Tashkiloti global xavfsizlikni saqlashga koʻmaklashadigan yetakchi universal xalqaro tuzilma, davlatlararo va xalqaro muammolarni yechish uchun asosiy maydon boʻlib qolayotganini e’tiborga olgan holda, xalqaro munosabatlarda uning markaziy muvofiqlashtiruvchi rolini mustahkamlash tarafdori ekanliklarini tasdiqladilar. O‘zbekiston Respublikasi va Rossiya Federatsiyasi, birinchi navbatda, xalqaro tinchlik va xavfsizlikni saqlash, davlatlar oʻrtasida hamkorlikni rivojlantirish, mustaqillik, tenglik, suverenitetni oʻzaro hurmat qilish, hududiy yaxlitlik, chegaralar daxlsizligi, hujum qilmaslik, ichki ishlarga aralashmaslik, nizolarni tinch yoʻl bilan hal qilish, kuch ishlatmaslik va kuch bilan tahdid qilmaslikka doir xalqaro huquqning umume’tirof etilgan prinsip va normalari hamda BMT Nizomi maqsad va prinsiplariga bundan keyin ham sodiq qolish niyatidalar. Prezidentlar suveren davlatlarda hokimiyatni konstitutsiyaga zid ravishda oʻzgartirishni qoʻllab-quvvatlash boʻyicha harakatlarni xalqaro masalalarda qabul qilib boʻlmaydigan holat sifatida baholadilar. 


O‘zbekiston Respublikasi va Rossiya Federatsiyasi Mustaqil Davlatlar Hamdoʻstligi, Shanxay hamkorlik tashkiloti va boshqa xalqaro va mintaqaviy tuzilmalar doirasida hamkorlikni rivojlantirishga, shuningdek, ushbu koʻp tomonlama mexanizmlar afzalliklaridan toʻlaqonli foydalanishga intilishlarini tasdiqladilar. 


Mustaqil Davlatlar Hamdoʻstligi doirasidagi hamkorlik oʻzaro manfaatlarni va yaratilgan shartnomaviy-huquqiy bazani hisobga olgan holda davlatlararo bevosita muloqotni saqlash, fikrlar almashish va dolzarb masalalarni muhokama qilish boʻyicha muhim instrument hisoblanishi qayd etildi. O‘zbekiston va Rossiya MDHning barcha ishtirokchilari oldida turgan dolzarb masalalarni hal etish uchun Hamdoʻstlik samaradorligini oshirish va salohiyatini namoyon qilishga faol koʻmaklashadilar. 


O‘zbekiston va Rossiya 2002 yil 7-iyunda imzolangan Shanxay hamkorlik tashkilotining Xartiyasi, 2007-yil 16-avgustda imzolangan Shanxay hamkorlik tashkilotiga a’zo davlatlarning uzoq muddatli ahil qoʻshnichiligi, doʻstligi va hamkorligi toʻgʻrisidagi shartnomasi, Shanxay hamkorlik tashkilotining 2025-yilgacha Rivojlanish strategiyasi hamda Tashkilotning boshqa asosiy hujjatlarida belgilangan maqsadlarga erishish va vazifalarni bajarish uchun Shanxay hamkorlik tashkiloti doirasida konstruktiv hamkorlikni amalga oshirishni davom ettiradilar. 


Hindiston Respublikasi va Pokiston Islom Respublikasiga Shanxay hamkorlik tashkilotiga toʻla huquqli a’zolik taqdim qilinishi Tashkilot salohiyatini kengaytirishga hamda mintaqada hozirgi zamon dolzarb muammolarini hal etish, xavfsizlik, barqarorlik va turgʻun rivojlanishni ta’minlashga koʻmaklashadigan koʻp tomonlama mexanizm sifatida uning xalqaro maydondagi rolini yanada oshirishga koʻmaklashishi qayd etildi. Ufada 2015-yilning iyul oyida boʻlib oʻtgan ShHT sammitida a’zo davlatlar rahbarlari tomonidan Hindiston va Pokistonni Tashkilot a’zoligiga qabul qilish protsedurasini boshlash toʻgʻrisida qarorlar qabul qilinishi hamda Toshkentda 2016-yilning iyun oyida boʻlib oʻtgan ShHT sammiti yakunlari boʻyicha ShHTga a’zo davlat maqomini olish maqsadida Hindiston va Pokistonning majburiyatlari toʻgʻrisida memorandumlar imzolanishi ushbu jarayonning muhim bosqichlari hisoblanadi. 


Prezidentlar Afgʻonistonda tinchlik va barqarorlikka tezroq erishish Markaziy Osiyo va qoʻshni mintaqalarda xavfsizlikni saqlash va mustahkamlashning muhim omili hisoblanadi, degan yakdil fikrdalar hamda buning uchun zarur koʻmak koʻrsatishni davom ettirishga tayyorliklarini ta’kidladilar. Qarama-qarshi kurashayotgan kuchlar oʻrtasida milliy yarashuv jarayonini ilgari surish, siyosiy tartibga solish va kelishuvga erishish yoʻli bilan Afgʻoniston ichki mojarosini hal etish zarurligi qoʻllab-quvvatlandi. Ushbu sa’y-harakatlar afgʻonlar boshchiligida va afgʻonlarning oʻzlari tomonidan amalga oshirilishi lozim. Afgʻonistondagi vaziyat bilan bogʻliq xalqaro hamkorlikda, shu jumladan, ushbu davlat iqtisodiyotini qayta tiklash va uning aholisi farovonligini yaxshilash masalalarida Birlashgan Millatlar Tashkiloti markaziy muvofiqlashtiruvchi oʻrin tutishi lozim. 


O‘zbekiston Respublikasi va Rossiya Federatsiyasi Markaziy Osiyoda suvdan foydalanishning oʻzaro manfaatli va adolatli tizimini xalqaro huquqning umume’tirof etilgan normalari asosida hamda mintaqaning barcha mamlakatlari manfaatlarini hisobga olgan holda rivojlantirish tarafdori boʻlishni davom ettiradilar. 


Davlat rahbarlari boʻlib oʻtgan samarali muzokaralar, shuningdek, tashrif davomida imzolangan ikki tomonlama hujjatlar O‘zbekiston Respublikasi bilan Rossiya Federatsiyasi oʻrtasida an’anaviy doʻstona munosabatlarni teng huquqlilik va manfaatlarni oʻzaro hisobga olish asosida yanada mustahkamlashga koʻmaklashishiga ishonch bildiradilar. 


O‘zbekiston tomoni Rossiya tomoniga O‘zbekiston Respublikasining Birinchi Prezidenti Islom Karimov xotirasini abadiylashtirish – Moskva shahrining tarixiy markazida O‘zbekiston Respublikasining Rossiya Federatsiyasidagi elchixonasi bilan yonma-yon joylashgan xiyobonga uning nomini berish hamda xiyobon hududida Islom Karimovga haykal oʻrnatish toʻgʻrisida qaror qabul qilinganligi munosabati bilan samimiy minnatdorlik bildirdi. 


O‘zbekiston Respublikasi Prezidenti Shavkat Mirziyoyev Rossiya Federatsiyasi Prezidenti Vladimir Putinga va barcha Rossiya xalqiga O‘zbekiston delegatsiyasiga koʻrsatilgan mehmondoʻstlik va samimiy qabul uchun minnatdorlik bildirdi hamda Rossiya Federatsiyasi Prezidentiga davlat tashrifi bilan O‘zbekistonda boʻlishni taklif qildi. Taklif mamnuniyat bilan qabul qilindi. Tashrif muddatlari diplomatik kanallar orqali kelishiladi.
O‘zbekiston Respublikasi Prezidenti 


			Shavkat Mirziyoyev
Rossiya Federatsiyasi Prezidenti 


			Vladimir Putin